NARIADENIE KOMISIE (ES) č. 356/2005
z 1. marca 2005,
ktorým sa ustanovujú podrobné pravidlá označovania a identifikácie pasívnych rybárskych zariadení a rybárskych sietí s rozporným brvnom v ústí siete
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2847/93 z 12. októbra 1993, ktorým sa ustanovuje kontrolný systém Spoločenstva pre spoločnú rybársku politiku (1), a najmä na jeho článok 5 písm. c) a článok 20a ods. 3,
keďže:
(1)
Je nevyhnutné monitorovať a kontrolovať rybárske činnosti, najmä niektoré technické opatrenia na zachovanie zdrojov, ktoré okrem iného určujú veľkosť ôk, obmedzenia obdobia rybolovu a iné vlastnosti pasívnych rybárskych zariadení. Na tento účel by sa malo dať ľahko identifikovať a kontrolovať rybárske zariadenia, ktoré používajú rybárske plavidlá. S cieľom zabezpečiť dodržiavanie týchto požiadaviek by sa mali ustanoviť podrobné pravidlá označovania a identifikácie niektorých rybárskych zariadení vo vodách Spoločenstva.
(2)
V záujme riadnej implementácie tohto nariadenia je primerané zakázať používanie rybárskych zariadení, ktoré nespĺňajú ustanovené požiadavky, ako aj držanie na palube takých zariadení, ktoré nie sú v súlade s určitými ustanoveniami nariadenia.
(3)
Opatrenia stanovené v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
KAPITOLA I
VŠEOBECNÉ USTANOVENIA
Článok 1
Predmet úpravy
Týmto nariadením sa ustanovujú podrobné pravidlá označovania a identifikácie pasívnych rybárskych zariadení a vlečných sietí s rozporným brvnom v ústí siete.
Článok 2
Rozsah pôsobnosti
1. Toto nariadenie sa uplatňuje na plavidlá loviace vo vodách Spoločenstva.
2. Toto nariadenie sa neuplatňuje v pásme 12 námorných míľ od základných čiar pobrežného členského štátu.
Článok 3
Vymedzenie pojmov
Na účely tohto nariadenia sa uplatňujú tieto pojmy:
a)
pod „pasívnym zariadením“ sa rozumejú:
i)
dlhé udicové šnúry;
ii)
žiabrové siete, sťahovacie siete, plotiace siete, unášacie zvislé siete, ktoré môžu pozostávať z jednej či viacerých samostatných sietí spojených so spodnými, vrchnými a spájacími lanami a môžu byť vybavené kotviacim, plavákovým alebo navigačným zariadením;
b)
pod „vlečnými sieťami s rozporným brvnom v ústí siete“ sa rozumejú vlečné siete ťahané z bokov plavidla.
Článok 4
Zákaz
1. Zakazuje sa používať na rybolov pasívne zariadenia, bóje a vlečné siete s rozporným brvnom v ústí siete, ktoré nie sú označené a identifikovateľné v súlade s ustanoveniami tohto nariadenia.
2. Zakazuje sa držať na palube:
a)
rozporné brvná vlečných sietí s rozporným brvnom v ústí siete, ktoré nie sú označené vonkajšími registračnými písmenami a číslicami v súlade s článkom 5;
b)
pasívne zariadenia, ktoré nie sú označené v súlade s článkom 7;
c)
bóje, ktoré nie sú označené v súlade s článkom 10.
KAPITOLA II
VLEČNÉ SIETE S ROZPORNÝM BRVNOM V ÚSTÍ SIETE
Článok 5
Povinnosť pri používaní vlečných sietí s rozporným brvnom v ústí siete
Kapitán rybárskeho plavidla alebo jeho zástupca zabezpečuje, aby bolo každé pripojené brvno vlečnej siete, držané na palube alebo používané na rybolov, zreteľne na brvne alebo na jeho kovaní označené vonkajšími registračnými písmenami a číslicami plavidla, ku ktorému patria.
KAPITOLA III
PASÍVNE ZARIADENIE
Článok 6
Povinnosť pri používaní pasívnych zariadení
Kapitán rybárskeho plavidla alebo jeho zástupca zabezpečuje, aby boli všetky pasívne zariadenia držané na palube alebo používané na rybolov zreteľne označené a identifikovateľné v súlade s ustanoveniami tejto kapitoly.
Článok 7
Označenie identifikačnými písmenami a číslicami
Každé pasívne zariadenie používané na rybolov je trvale označené vonkajšími registračnými písmenami a číslicami uvedenými na trupe plavidla, ku ktorému patrí:
a)
na značke pripojenej k prvému hornému radu z oboch strán pasívneho zariadenia;
b)
pri pasívnom zariadení, ktoré je dlhšie ako jedna námorná míľa, na značkách pripojených na prvý horný rad pasívneho zariadenia v pravidelných intervaloch, ktoré nepresahujú jednu námornú míľu, aby žiadna časť pasívneho zariadenia dlhšia ako jedna námorná míľa neostala neoznačená.
Článok 8
Značky
1. Značky sú:
a)
vyrobené z trvácneho materiálu;
b)
bezpečne pripevnené na zariadenie;
c)
široké najmenej 65 milimetrov;
d)
dlhé najmenej 75 milimetrov.
2. Písmená a číslice uvedené na jednotlivých značkách nemožno zahladiť, zmeniť ani znemožniť ich čitateľnosť.
KAPITOLA IV
BÓJE
Článok 9
Povinnosť pri používaní bójí
Kapitán rybárskeho plavidla alebo jeho zástupca zabezpečí, aby boli dve koncové označovacie bóje spolu so strednou označovacou bójou vybavené v súlade s prílohou, pripevnené k jednotlivým pasívnym zariadeniam používaným na rybolov a rozmiestňované v súlade s ustanoveniami tejto kapitoly.
Článok 10
Označenie identifikačnými písmenami a číslicami
1. Každá koncová a stredná označovacia bója je trvale označená vonkajšími registračnými písmenami a číslicami uvedenými na trupe plavidla, ku ktorému patrí, a to takto:
a)
písmená a číslice sú uvedené čo najvyššie nad hladinou, aby ich bolo zreteľne vidieť;
b)
používa sa farba kontrastujúca s povrchom, na ktorom sú uvedené.
2. Písmená a číslice uvedené na bójach nemožno zahladiť, zmeniť ani znemožniť ich čitateľnosť.
Článok 11
Laná
1. Laná, ktoré spájajú bóje s pasívnymi zariadeniami, sú vyrobené z ponorného materiálu alebo sú zaťažené.
2. Laná, ktoré spájajú koncové označovacie bóje s jednotlivými zariadeniami, sú upevnené na koncoch príslušných zariadení.
Článok 12
Koncové označovacie bóje
1. Koncové označovacie bóje sa rozmiestňujú tak, aby bolo kedykoľvek možné rozoznať oba konce zariadenia.
2. Stožiare koncových označovacích bójí sa čnejú aspoň 1,5 metra nad hladinou mora pri meraní od vrchu plaváka.
3. Koncové označovacie bóje sú farebné, ale nie červené ani zelené.
4. Ku každej koncovej označovacej bóji patrí:
a)
jedna alebo dve obdĺžnikové vlajky, ktorých bočný rozmer je aspoň 40 centimetrov; ak sa na jednej bóji požadujú dve vlajky, mala by byť medzi nimi vzdialenosť aspoň 20 centimetrov; vzdialenosť medzi hladinou a prvou vlajkou je aspoň 80 centimetrov; vlajky, ktoré označujú okraje tej istej siete, majú rovnakú farbu okrem bielej a sú rovnakej veľkosti;
b)
jedno alebo dve žlté svetlá, ktoré každých päť sekúnd vydávajú záblesk (F1 Y5) a sú viditeľné zo vzdialenosti aspoň dvoch námorných míľ;
c)
vrchné označenie guľovitého tvaru na špici bóje s priemerom aspoň 25 centimetrov a jedným alebo dvoma svetelnými pásikmi so šírkou aspoň 6 centimetrov a inej ako červenej alebo zelenej farby. Ako vrchné označenie na špici bóje možno použiť guľovitý radarový reflektor;
d)
radarové reflektory vydávajúce odozvu aspoň na dve námorné míle.
Článok 13
Upevnenie koncových označovacích bójí
Koncové označovacie bóje sa k pasívnemu zariadeniu pripevňujú takto:
a)
bója v západnom sektore (t. j. polovica kompasového cyklu z juhu cez západ vrátane severu) je vybavená dvoma vlajkami, dvoma svetelnými pásmi, dvoma svetlami a značkou v súlade s článkom 8;
b)
bója vo východnom sektore (t. j. polovica kompasového cyklu zo severu cez východ vrátane juhu) je vybavená jednou vlajkou, jedným svetelným pásom, jedným svetlom a značkou v súlade s článkom 8.
Značka obsahuje informácie uvedené v článku 10.
Článok 14
Stredné označovacie bóje
1. Stredné označovacie bóje sú pripevnené k pasívnemu zariadeniu, ktoré je dlhšie ako 1 námorná míľa.
2. Stredné označovacie bóje sa rozmiestňujú vo vzdialenosti najviac jednej námornej míle tak, aby žiadna časť zariadenia dlhšia ako jedna námorná míľa neostala neoznačená.
3. Stredné označovacie bóje majú rovnaké vlastnosti ako koncové označovacie bóje vo východnom sektore okrem týchto:
a)
vlajky sú biele;
b)
ku každej piatej strednej označovacej bóji je pripevnený radarový reflektor, ktorý vydáva odozvu aspoň na dve námorné míle.
KAPITOLA V
ZÁVEREČNÉ USTANOVENIE
Článok 15
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. októbra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. marca 2005